DEĊIŻJONI TAL-KUMMISSJONI
tas-27 ta’ April 2007
dwar l-approvazzjoni tal-kontijiet ta’ l-aġenziji tal-ħlas ta’ l-Istati Membri li jikkonċernaw l-infiq iffinanzjat mill-Fond Agrikolu Ewropew għall-Gwida u l-Garanziji (EAGGF), Taqsima tal-Garanziji, għas-sena finanzjarja 2006
(notifikata taħt id-dokument numru C(2007) 1901)
(2007/327/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1258/1999 tas-17 ta’ Mejju 1999 dwar il-finanzjament tal-politika agrikola komuni (1), u b'mod partikolari l-Artikolu 7(3) tiegħu,
Wara li kkunsidrat ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni (2), u b'mod partikolari l-Artikolu 32 tiegħu,
Wara li kkonsultat lill-Kumitat tal-Fond,
Billi:
(1)
Abbażi tal-kontijiet annwali sottomessi mill-Istati Membri, flimkien mat-tagħrif meħtieġ, il-kontijiet ta’ l-aġenziji tal-ħlas msemmija fl-Artikolu 4(1) tar-Regolament (KE) Nru 1258/1999 għandhom jiġu approvati. L-approvazzjoni tkopri l-integralità, l-akkuratezza u l-veraċità tal-kontijiet mibgħuta fid-dawl tar-rapporti stabbiliti mill-korpi ta’ ċertifikazzjoni.
(2)
Skond l-Artikolu 7(1) tar-Regolament tal-Kummissjoni (KE) Nru 296/96 tas-16 ta’ Frar 1996 dwar l-informazzjoni li għandha tingħata mill-Istati Membri u l-prenotament ta’ kull xahar tan-nefqa ffinanzjata mit-Taqsima Garanziji tal-Fond Agrikolu Ewropew għall-Gwida u l-Garanziji (EAGGF) (3), għandu jittieħed kont tas-sena finanzjarja 2006 ta’ l-infiq mill-Istati Membri bejn is-16 ta’ Ottubru 2005 u l-15 ta’ Ottubru 2006.
(3)
It-terminu mogħti lill-Istati Membri għas-sottomissjoni lill-Kummissjoni tad-dokumenti msemmija fl-Artikolu 6(1)(b) tar-Regolament (KE) Nru 1258/1999 u fl-Artikolu 4(1) tar-Regolament tal-Kummissjoni (KE) Nru 1663/95 tas-7 ta’ Lulju 1995 li jistipula regoli dettaljati għall-applikazzjoni tar-Regolament tal-Kunsill (KEE) Nru 729/70 li jirrigwarda l-proċedura għall-verifikar tal-kontijiet tat-Taqsima tal-Garanziji ta’ l-EAGGF (4), skada.
(4)
Il-Kummissjoni ivverifikat it-tagħrif sottomess u kkomunikat lill-Istati Membri qabel il-31 ta’ Marzu 2007 ir-riżultati tal-verifiki tagħha, flimkien ma’ l-emendi meħtieġa.
(5)
Skond l-ewwel subparagrafu ta’ l-Artikolu 7(1) tar-Regolament (KE) Nru 1663/95, id-deċiżjoni dwar l-approvazzjoni tal-kontijiet imsemmija fl-Artikolu 7(3) tar-Regolament (KE) Nru 1258/1999 tiddetermina, bla preġudizzju għad-deċiżjonijiet meħuda sussegwentament skond l-Artikolu 7(4) tar-Regolament, l-ammont tan-nefqa effetwata f'kull Stat Membru matul is-sena finanzjarja kkonċernata, rikonoxxuta bħala waħda li għandha titħallas mit-Taqsima tal-Garanziji ta’ l-EAGGF, abbażi tal-kontijiet imsemmija fl-Artikolu 6(1)(b) tar-Regolament (KE) Nru 1258/99 u t-tnaqqis u s-sospensjonijiet fl-avvanzi għas-sena finanzjarja kkonċernata, flimkien mat-tnaqqis imsemmi fit-tieni subparagrafu ta’ l-Artikolu 4(3) tar-Regolament (KE) Nru 296/96. Skond l-Artikolu 154 tar-Regolament tal-Kunsill (KE, Euratom) Nru 1605/2002 tal-25 ta’ Ġunju dwar ir-Regolament Finanzjarju applikabbli għall-baġit generali tal-Komunitajiet Ewropej (5), ir-riżultat tad-deċiżjoni ta’ l-approvazzjoni, jiġifieri kwalunkwe diskrepanza li jista' jkun hemm bejn in-nefqa totali rreġistrata fil-kontijiet tas-sena finanzjarja skond l-Artikolu 151(1) u l-Artikolu 152 ta’ dak ir-Regolament u n-nefqa totali kkunsidrata mill-Kummissjoni fid-deċizjoni ta’ l-approvazzjoni, għandu jiġi rreġistrat, taħt artikolu wieħed, bħala nefqa addizzjonali jew tnaqqis fin-nefqa.
(6)
Fid-dawl tal-verifiki magħmula, il-kontijiet annwali u d-dokumenti mehmuża jippermettu lill-Kummissjoni tieħu deċiżjoni, għal ċertu aġenziji tal-ħlas, dwar l-integralità, l-akkuratezza u l-veraċità tal-kontijiet mibgħuta. Id-dettalji ta’ dawn l-ammonti ġew deskritti fir-Rapport fil-Qosor ippreżentat lill-Kumitat tal-Fond flimkien ma’ din id-Deċiżjoni.
(7)
Fid-dawl tal-verifiki li saru, it-tagħrif mibgħut minn ċerti aġenziji tal-ħlas jeħtieġ aktar inkjesti u għalhekk il-kontijiet tagħhom ma jistgħux jiġu approvati f'din id-Deċiżjoni.
(8)
L-Artikolu 4(2) tar-Regolament (KE) Nru 296/96 jistipula li l-ħlasijiet li ma sarux skond il-prenotazzjoni għandhom jitnaqqsu min-nefqa mwettqa mill-Istati Membri wara l-iskadenza tat-termini stabbiliti fih, skond l-Artikolu 14 tar-Regolament tal-Kunsill (KE) Nru 2040/2000 tas-26 ta’ Settembru 2000 dwar id-dixxiplina tal-baġit (6). Madankollu, skond l-Artikolu 4(3) tar-Regolament (KE) Nru 296/96, kwalunkwe skadenza ta’ termini matul Awissu, Settembru u Ottubru għandha titqies fid-deċiżjoni dwar l-approvazzjoni tal-kontijiet, għajr fejn tkun ġiet innotata qabel l-aħħar deċiżjoni tas-sena finanzjarja li jkollha x'taqsam ma’ l-avvanzi. Xi parti min-nefqa ddikjarata minn ċerti Stati Membri matul il-perjodu msemmi aktar kmieni saret wara l-iskadenza tat-termini u għal ċerti miżuri l-Kummissjoni ma aċċettat l-ebda ċirkustanza ta’ skuża. Għalhekk din id-Deċiżjoni għandha tiffissa t-tnaqqis rilevanti. Skond l-Artikolu 7(4) tar-Regolament (KE) Nru 1258/1999, ser tittieħed deciżjoni aktar tard, li tiffissa definittivament in-nefqa li għaliha ma jingħatax finanzjament Komunitarju rigward dak it-tnaqqis u kwalunkwe nefqa oħra li jista' jinstab li setgħet saret wara l-iskadenza tat-termini stipulati.
(9)
Il-Kummissjoni, skond l-Artikolu 14 tar-Regolament (KE) Nru 2040/2000 u l-Artikolu 4(2) tar-Regolament (KE) Nru 296/96, diġà naqqset jew issospendiet numru ta’ ħlasijiet mensili mad-dħul fil-kontijiet ta’ l-infiq għas-sena finanzjarja 2006. Fid-dawl ta’ dak li ntqal aktar kmieni, biex tiġi evitata kwalunkwe rifużjoni prematura jew sempliċiment temporanja ta’ l-ammonti kkonċernati, m'għandhomx jiġu rikonoxxuti f'din id-Deċiżjoni, mingħajr preġudizzju għal verifiki ulterjuri skond l-Artikolu 7(4) tar-Regolament (KE) Nru 1258/1999.
(10)
It-tieni subparagrafu ta’ l-Artikolu 7(1) tar-Regolament (KE) Nru 1663/95 jistipula li l-ammonti li jistgħu jiġu rkuprati mingħand, jew imħallsa lil kull Stat Membru, skond id-deċiżjoni ta’ l-approvazzjoni tal-kontijiet imsemmija fl-ewwel subparagrafu, għandhom jiġu stabbiliti billi jitnaqqsu l-avvanzi mħallsa matul is-sena finanzjarja kkonċernata i.e. 2006, min-nefqa rikonoxxuta għal dik is-sena skond l-ewwel subparagrafu. Dawn l-ammonti għandhom jitnaqqsu, jew jiżdiedu, ma’ l-avvanzi skond in-nefqa mit-tieni xahar wara dak li fih tkun ittieħdet id-deċiżjoni dwar l-approvazzjoni tal-kontijiet.
(11)
Skond l-Artikolu 32(5) tar-Regolament (KE) Nru 1290/2005, 50 % tal-konsegwenzi finanzjarji ta’ nuqqas ta’ rkupru ta’ l-irregolaritajiet għandhom jiġu sofferti mill-Istat Membru kkonċernat u 50 % mill-baġit Komunitarju jekk l-irkupru ta’ dawk l-irregolaritajiet ma jkunx sar fi żmien erba’ snin mill-ewwel deċiżjoni primarja amministrattiva jew ġudizzjarja, jew fi żmien tmien snin jekk l-irkupru jitressaq quddiem il-qrati nazzjonali. L-Artikolu 32(3) ta’ l-imsemmi Regolament jobbliga lill-Istati Membri li jissottomettu lill-Kummissjoni rapport fil-qosor dwar il-proċeduri ta’ l-irkupru meħuda b'rispons għall-irregolaritajiet, flimkien mal-kontijiet annwali. Ir-regoli ddettaljati dwar l-applikazzjoni ta’ l-obbligazzjoni li għandhom l-Istati Membri biex iħejju rapport ta’ l-ammonti li jridu jiġu rkuprati huma stipulati fir-Regolament tal-Kummissjoni (KE) Nru 885/2006 tal-21 ta’ Ġunju 2006 li jistipula regoli ddettaljati għall-applikazzjoni tar-Regolament tal-Kunsill (KE) Nru 1290/2005 fir-rigward ta’ l-akkreditazzjoni ta’ l-aġenziji tal-ħlas u korpi oħra u l-approvazzjoni tal-kontijiet ta’ l-EAGF u l-EAFR (7). L-Anness III ta’ l-imsemmi Regolament jipprovdi mudelli ta’ tabelli 1 u 2 li għandhom jiġu pprovduti mill-Istati Membri fl-2007. Abbażi tat-tabelli kompluti mill-Istati Membri, il-Kummissjoni għandha tiddeċiedi fuq il-konsegwenzi finanzjarji ta’ nuqqas ta’ rkupru ta’ irregolaritajiet li jmorru lura għal iktar minn erba’, tmien snin, rispettivament. Din id-deċiżjoni hija bla preġudizzju għal deċizjonijiet ta’ konformità fil-ġejjieni skond l-Artikolu 32(8) tar-Regolament (KE) Nru 1290/2005.
(12)
Skond l-Artikolu 32(6) tar-Regolament (KE) Nru 1290/2005 l-Istati Membri jistgħu jiddeċiedu li ma jiħdux passi għall-irkupru. Deċiżjoni bħal din tista' tittieħed biss jekk l-infiq li sar diġà jew li aktarx ser jeċċedi l-ammont li għandu jiġi rkuprat jew jekk l-irkupru jkun impossibbli minħabba falliment, irreġistrat u rikonoxxut skond il-liġi nazzjonali, tad-debitur jew tal-persuni legalment responsabbli għall-irregolarità. Jekk dik id-deċiżjoni tittieħed fi żmien erba’ snin mill-ewwel deċiżjoni amministrattiva jew ġudizzjarja, jew fi żmien tmien snin jekk l-irkupru jitressaq quddiem il-qrati nazzjonali, 100 % tal-konsegwenzi finanzjarji tan-nuqqas ta’ l-irkupru għandu jaqa’ fuq il-baġit Komunitarju. Ir-rapport fil-qosor imsemmi fl-Artikolu 32(3) tar-Regolament (KE) Nru 1290/2005 juri l-ammonti li għalihom l-Istat Membru iddeċieda li ma jiħux passi għall-irkupru u fuq liema bażi ttieħdet id-deċiżjoni. Dawn l-ammonti m'għandhomx jiġu sofferti mill-Istati Membri kkonċernati u għalhekk għandhom jaqgħu fuq il-baġit Komunitarju. Din id-deċiżjoni hija bla preġudizzju għal deċizjonijiet ta’ konformità fil-ġejjieni skond l-Artikolu 32(8) tar-Regolament imsemmi.
(13)
Skond it-tieni subparagrafu ta’ l-Artikolu 7(3) tar-Regolament (KE) Nru 1258/1999 u l-Artikolu 7(1) tar-Regolament (KE) Nru 1663/95, din id-Deċiżjoni, ma tippreġudikax deċiżjonijiet meħuda sussegwentament mill-Kummissjoni li teskludi mill-iffinanzjar Komunitarju in-nefqa li mhix effettwata skond ir-regoli Komunitarji,
ADOTTAT DIN ID-DEĊIŻJONI:
Artikolu 1
Bla ebda preġudizzju għall-Artikolu 2, il-kontijiet ta’ l-aġenziji tal-ħlas ta’ l-Istati Membri li jikkonċernaw infiq iffinanzjat mill-Fond Agrikolu Ewropew għall-Gwida u l-Garanziji (EAGGF), Taqsima tal-Garanziji, għas-sena finanzjarja 2006 huma approvati permezz ta’ din id-deċiżjoni.
L-ammonti li jistgħu jiġu rkuprati minn, jew imħallsa lil, kull Stat Membru skond din id-Deċiżjoni, inklużi dawk li jirriżultaw mill-applikazzjoni ta’ l-Artikolu 32(5) tar-Regolament (KE) Nru 1290/2005, huma stipulati fl-Anness 1.
Artikolu 2
Għas-sena finanzjarja 2006, il-kontijiet ta’ l-aġenziji tal-ħlas ta’ l-Istati Membri għan-nefqa ffinanzjata mill-EAGGF, Taqsima tal-Garanziji, stipulati fl-Anness II, huma mifruda minn din id-Deċiżjoni u għandhom ikunu s-suġġett ta’ Deċiżjoni dwar approvazzjoni fil-ġejjieni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 27 ta’ April 2007.